L-ORIZZONT tikkwota lill-Prim Ministru Joseph Muscat jgħid li l-Unjoni Ewropea teħtieġ li tħares li ‘l hinn minnha nnifisha u tħares lejn l-opportunitajiet li jeżistu barra l-kontinent. Rapport ieħor tal-Orizzont jgħid li l-unions magħqudin kontra l-proposti ta’ min iħaddem u jikkwota lill-Prim Ministru Joseph Muscat jiddeskrivi dawn l-proposti bħala esaġerati. Ritratt fil-paġna ta’ quddiem tal-Orizzont ta’ ballun tal-arja li qed jirriklama lil Malta fi Bristol. THE MALTA INDEPENDENT b’ritratt fil-paġna ta’ quddiem ta’ raġel li ipparkja l-karozza tiegħu qrib Kastilja u fuqha kellha posters bi protesta għat-tmexxija tal-MEPA. Fuqhom kien hemm miktub ‘Il-MEPA missha tistħi’ u li ‘Il-MEPA ma timxix ma’ kulħadd l-istess’. Rapport ieħor ta’ dan il-ġurnal jgħid li l-union tal-għalliema, MUT, qed tinsisti li tingħata iżjed protezzjoni fil-liġi għal sitwazzjonijiet fejn jiġu provokati u li minħabba f’hekk jispiċċaw bil-karrieri tagħhom f’riskju. The Malta Independent b’rapport tad-deċiżjoni tal-Qorti li qalet li t-tfal Ġermaniżi ttieħdu minn Għawdex lejn il-Ġermanja b’mod illegali u ordnat biex immedjatament jibdew il-proċeduri sabiex jinġiebu Malta. IN-NAZZJON ukoll bid-dettalji tad-deċiżjoni tal-Qorti ta’ Għawdex li ordnat li ż-żewgt itfal Germanizi jinġiebu lura Malta. Il-ġurnal jgħid li l-ordni ħarġet mill-Qorti t’Għawdex b’digriet għar-rikors b’urġenza magħmul minn omm is-subien wara li iktar minn xahar ilu ttieħdu minn Malta lejn il-Ġermanja minn social workers Ġermanizi waqt li kienu taħt il-kura tal-Aġenzija Appoġġ. Rapport ieħor tan-Nazzjon jgħid li l-Oppożizzjoni qed tħeġġeġ lill-Gvern biex mingħajr aktar dewmien jieħu l-miżuri kollha neċessarji biex tkun implimentata l-liġi dwar il-guardianship. Football lokali, Birkirkara jirbħu l-ewwel unur tal-istaġun b’rebħa ta’ tnejn b’wieħed kontra l-Belt fil-finali tal-BOV Super Cup. THE TIMES b’ritratt tal-anzjan ta’ 83 sena li ammetta li kien hu li kien involut f’inċident hit and run ftit jiem ilu f’Ħal Lija. Il-ġurnal rnexxielu jsib lis-Sur George Borg Cardona wara li lemħu l-karozza tiegħu ipparkjata H’Attard. Mal-ġurnal l-anzjan qal li diġa ammetta kollox mal-pulizija iżda insista li hu ma ndunax li laqat karozza oħra minhabba li ħaseb li laqat bankina jew xi ħaġa oħra. Rapport ieħor tat-Times jgħid li madwar 10,000 ktieb ġew nieqsa mil-librerija tal-Università. Dan ifisser tnejn fil-mija tal-kotba kollha li jistgħu jissellfu fl-Universita’, jiġifieri 500,000.